Ka Matlhatso, March 12, 2005, bareetsi ba le 6 843 ba ne ba reeditse thulaganyo ya kaloso ka boitumelo. Theodore Jaracz, leloko la Setlhopha se se Laolang sa Basupi ba ga Jehofa e ne e le modulasetulo. Fa a sena go amogela baeng ba ba neng ba le gone ka diatla tsoopedi ba ba tswang kwa dinageng tse 28, o ne a tlotla ka melemo ya thuto ya Baebele. Sebui se ne sa bua jaana fa se ne se nopola mafoko a ga William Lyon Phelps, e leng motlhatlheledi mongwe wa kwa Amerika: “Motho mongwe le mongwe yo o itseng Baebele sentle ruri a ka nna a bidiwa gore ke morutegi.” Fela jaaka thuto e e bapalwang kwa lefatsheng e le mosola, thuto ya Baebele yone e mosola go gaisa. E thusa batho go nna le kitso ka Modimo, e e isang kwa botshelong jo bo sa khutleng. (Johane 17:3) Mokaulengwe Jaracz o ne a akgolela baalogi go bo ba ithaopetse go nna le seabe se se oketsegileng mo thulaganyong ya go ruta Baebele mo lefatsheng lotlhe, e e dirwang mo diphuthegong tsa Basupi ba ga Jehofa tse di fetang 98 000 lefatshe ka bophara.